Ιωάννης Πάβλοβιτς

Ο Γιοβάν (Ιωάννης) Πάβλοβιτς (σερβ. Јован Павловић, 22 Οκτωβρίου 1936 – 3 Απριλίου 2014) ήταν Σέρβος Ορθόδοξος θεολόγος και επίσκοπος, που διετέλεσε Μητροπολίτης Ζάγκρεμπ και Λιουμπλιάνας της Σερβικής Ορθόδοξης Εκκλησίας από το 1982 μέχρι τον θάνατό του.

Ο Πάβλοβιτς γεννήθηκε στο μικρό χωριό Μεντίντσι της τότε Γιουγκοσλαβίας (σήμερα στη βόρεια Κροατία), όπου τελείωσε το δημοτικό σχολείο. Πήγε στο γυμνάσιο στην κοντινή μικρή πόλη Σλάτινα και μετά τελείωσε την Εκκλησιαστική σχολή της Μονής της Ρακόβιτσα, στο Βελιγράδι, ενώ ύστερα φοίτησε στη Θεολογική Σχολή του Πανεπιστημίου του Βελιγραδίου, από όπου απεφοίτησε το 1963. Στη συνέχεια παρακολούθησε μεταπτυχιακά μαθήματα στη Δυτική Γερμανία: Ευαγγελική θεολογία στην Ευαγγελική Ακαδημία στο Σλέσβιχ και στη Θεολογική Σχολή του Πανεπιστημίου του Κιέλου, αλλά και ρωμαιοκαθολική θεολογία στο Πανεπιστήμιο του Μονάχου. Εκείνα τα χρόνια πέρασε λίγο καιρό και στο Αββαείο του Σεβετόν στο Βέλγιο και στα Αββαεία του Αγίου Ματθία και του Νήντεραλτάιχ στη Γερμανία.

Επιστρέφοντας στην πατρίδα του, ο Πάβλοβιτς δίδαξε ως καθηγητής στο Ορθόδοξο Σεμινάριο του Πρίζρεν και στο Μοναστήρι του Κρκα. Το 1967 έγινε μοναχός αυτής της μονής και το 1969 χειροτονήθηκε ιεροδιάκονος. Το 1977 χειροτονήθηκε επίσκοπος στο Μοναστήρι της Λέπαβινα και το 1982 έγινε Μητροπολίτης Ζάγκρεμπ και Λιουμπλιάνας. Από το 1982 έως το 1992 ο Ιωάννης ήταν ο εκπρόσωπος της Σερβικής Ορθόδοξης Εκκλησίας στο Παγκόσμιο Συμβούλιο Εκκλησιών. Οι σερβικές Ορθόδοξες κοινότητες στην Ιταλία ήταν επίσης υπό τη δικαιοδοσία του από το 1994 έως το 2011.

Παραπομπές

Κατηγορία:Σέρβοι θεολόγοι
Κατηγορία:Ορθόδοξοι λόγιοι
Κατηγορία:Μητροπολίτες